**Sodili smo šoli**

OŠ Venclja Perka vsako jesen organizira že tradicionalni Tabor socialnih veščin, ki se ga udeleži manjša skupina učencev. Tabor je namenjen poglobljenemu razmisleku in ukvarjanju s temo za nacionalni otroški parlament. Tako so učenci, predstavniki skupnosti učencev šole, na taboru v prenovljenem domu CŠOD v Bohinju od 20. do 22. oktobra 2017 raziskovali naš šolski sistem. Kljub zadnjim odličnim uvrstitvam slovenskih šolarjev na mednarodnih raziskavah (PISA, TIMSS, 2015) v naravoslovju in v bralnih dosežkih, se še vedno pojavlja vprašanje, kaj še lahko izboljšamo.

Po uvodnih dogovorih in pravilih o skupnem bivanju so se udeleženci tabora najprej predstavili in med seboj bolje spoznali, saj so skupino sestavljali učenci od 7. do 9. razreda.

Prvi večer pred spanjem smo si ogledali film Kapitan Fantastični, ki je predstavljal uvod v temo o šoli in šolskem sistemu. Zgodba filma predstavlja nekonvencionalno družino, v kateri vzgajanje in izobraževanje poteka daleč stran od sodobne potrošniške in kapitalistične družbe. Po sistemu svetovne kavarne so učenci naslednji dan izpostavili tisto, kar jih je v filmu najbolj navdušilo, poudarjali so iskrenost med člani družine, možnost učenja iz lastnih napak, zavzetost pri urjenju in učenju, vztrajnost, povezanost med člani družine, znanje argumentiranja, samostojnost, obnavljanje s svojimi besedami, izražanje lastnega mnenja, zabava ob učenju ter branje knjig.

V naslednjem koraku so učenci raziskovali in brskali po sebi ter izpostavili svoje izkušnje, ko so bili zares zadovoljni s svojim učenjem in znanjem, pri čemer smo klasično šolsko oceno zanemarili. Povedali so, da so bili zadovoljni, kadar so v učenje vložili trud ali so dolgo vztrajali, bolje so znali, če so se učili sproti, kadar so imeli možnost učenja iz napak, ko so znanja različnih predmetov lahko povezali med seboj, ko so znanje uporabili v resničnem življenju, če jih je znanje navdahnilo za učenje novega, zadovoljni so bili, ko so lahko nekomu svoje znanje pokazali … Ob navedenem so čutili ponos in veliko stopnjo samozavesti. Izpostavili so zadovoljstvo, ko so uporabili znanje tujih jezikov v tujini ter znanje geografije in zgodovine v novih krajih; skozi take dogodke so spoznali smisel učenja.

Šoli, ki so jo učenci kar kritično ovrednotili, smo sodili. Obsodba se je glasila: »Ocenjevanje v šoli negativno vpliva na tekmovalnost med učenci in na njihovo samopodobo«. Tožniki so našteli argumente, s katerimi so obsodili šolo, obramba je našla argumente, s katerimi je dokazala nasprotno. Klicane priče so še dodatno podprle trditve obeh strani. Na koncu je porota odločila v prid šoli. Učenci so ob simulaciji sodišča preizkušali veščine nastopanja, argumentiranja in poslušanja.

Zadnji dan smo oblikovali letni delovni načrt skupnosti učencev naše šole za šolsko leto 2017/18.

Ugotovitve, sporočila in predloge, ki smo jih oblikovali na taboru, bomo prenesli v šolo in jih predstavili učiteljem ter staršem.

Še vedno pa ostajajo vprašanja: Kdo je tisti, ki ve, kaj morajo učenci danes znati in se učiti za svojo bodočnost? Mar res šola nudi učencem tisto, kar potrebujejo za življenje? Je poučevanje medpredmetno povezano? Kje lahko še izboljšamo našo šolo? Odgovore bomo poskušali najti na otroških parlamentih v osnovnih šolah, na občinskem in regionalnem otroškem parlamentu in nazadnje spomladi v Državnem zboru na nacionalnem otroškem parlamentu.

mag. Karlina Strehar

OŠ Venclja Perka